medieval-data/medieval-letters huggingface dataset:
VIII.  Bulla pro fratribus Hierosolymitani Hospitalis.   (Romae, ap. S. Petrum, Nov. 29.) [  Priviléges de Saint-Jean de Jérusalem,  p. 87.]
Author: Lucius III

LUCIUS episcopus, servus servorum Dei, venerabilibus fratribus archiepiscopis, episcopis et dilectis filiis abbatibus, prioribus, archidiaconis, decanis, presbyteris et aliis ecclesiarum praelatis, ad quos litterae istae pervenerint, salutem et apostolicam benedictionem.

Audivimus et audientes mirati sumus, quod cum dilectis filiis nostris fratribus Hierosolymitani hospitalis a patribus et praedecessoribus nostris concessum sit, et a nobis ipsis postmodum indultum et confirmatum ut de laboribus quos propriis manibus et sumptibus excolunt nemini decimas solvere teneantur. Quidam ab eis contra indulgentiam sedis apostolicae decimas exigere et extorquere praesumunt, et prava atque sinistra interpretatione apostolicorum privilegiorum capitulum pervertentes asserunt de novalibus debere intelligi, ubi noscitur de laboribus esse inscriptum. Quoniam igitur manifestum est omnibus qui recte sapiunt, interpretationem hujusmodi perversam esse et intellectui sano contrariam, cum secundum illud capitulum a solutione decimarum tam de terris illis quas deduxerunt vel deducunt ad cultum, quam de terris etiam cultis quas propriis manibus aut sumptibus excolunt, liberi sint penitus et immunes, ne ullus contra eos materiam habeat malignandi, vel quomodolibet ipsos contra justitiam molestandi, per apostolica vobis scripta praecipiendo mandamus et mandando praecipimus quatenus omnibus parochianis vestris auctoritate nostra prohiberi curetis, ne a memoratis fratribus de novalibus vel de aliis terris quas propriis manibus et sumptibus excolunt, seu de nutrimentis animalium nullatenus decimas aut etiam primitias praesumant exigere, vel quomodolibet extorquere; nam si de novalibus vellemus tantum intelligi ubi ponimus de laboribus, de novalibus poneremus, sicut in privilegiis quorumdam aliorum apponimus. Quia vero, non est conveniens vel honestum ut contra instituta sedis apostolicae veniant quae obtinere debent inviolabilem firmitatem, mandamus vobis firmiterque praecipimus, si qui canonici, clerici, monachi vel laici contra privilegia sedis apostolicae praedictos fratres decimarum exactione gravaverint, canonicos clericos sive monachos, contradictione, appellatione, dilatione cessante, ab officio suspendatis; laicos autem excommunicationis sententia percellatis et tam excommunicationis quam suspensionis sententiam faciatis usque ad dignam satisfactionem inviolabiliter observari. Ad hoc praesentium vobis auctoritate praecipiendo mandamus quatenus, si quis in praedictos fratres manus violentas injecerit, eum accensis candelis publice excommunicatum denuntietis et faciatis ab omnibus, ut excommunicatum, cautius evitari donec congrue satisfaciat praedictis fratribus, cum litteris dioecesani episcopi, rei veritatem continentibus, apostolico se conspectui repraesentet. Datum Romae apud Sanctum Petrum, III Kalendas Decembris.
IX.  Archipresbytero et canonicis Ecclesiae Lucensis significat priorem S. Fridiani privilegiorum confirmandorum causa ad sese venisse. Affirmat se eorum jura tuiturum.   (Romae ap. S. Petrum, Nov.-Dec.) [BALUZ.,  Miscell.  ed. MANSI, IV, 596.]
Author: Lucius III

LUCIUS episcopus, servus servorum Dei, dilectis filiis archipresbytero et canonicis Lucanae Ecclesia, salutem et apostolicam benedictionem.

Litteras vestras ea qua debuimus benignitate suscepimus, et ex earum tenore percepimus quod dilecti filii nostri, prior et canonici S. Fridiani, litteris, quas pro vobis misimus, sicut decuit minime responderunt, sed infra statutum terminum prior iter arripuit ad sedem apostolicam veniendo: ideoque instantius postulastis voluntatem nostram vobis quantocius intimari. Vobis igitur litteris praesentibus innotescat quod volumus, pro utraque parte, ut juxta vos et eos negotium concordia vel judicio finiatur: quod si forte nequiverit, necessario ad sedem apostolicam referetur. Priorem vero noveritis pro renovandis privilegiis suis et negotiis, scilicet S. Salvatoris de Ficarolo et quibusdam aliis quae ad vos non pertinent, nostro se conspectui praesentasse; sed nec fecit nec faciet, auctore Domino, unde juri vestro praejudicium generetur. Nos enim, quantum potuimus, salva honestate, justitiam vestram pro nostro curabimus officio conservare. Non autem mirandum est vobis de fratribus qui privilegio vestro subscribere noluerunt, quia confirmari non solet alicui quod ab eo minime possidetur. Unde novistis dilectum filium nostrum D. contra voluntatem et consilium nostrum ad innovandum ipsum privilegium laborasse. Sed ne videremus negare velle quod vel quoquomodo possemus vobis concedere, quantum in nobis fuit, ejus acquievimus voluntati. Data Romae, apud Sanctum Petrum.
XI.  Ad clerum Teutonicum.   (Laterani, Dec. 29.) [LE PAIGE  Bibliotheca Praemonst. ordinis,  p. 634.]
Author: Lucius III

LUCIUS episcopus, servus servorum Dei, venerabilibus fratribus archiepiscopis et episcopis per regnum Teutonicum constitutis, salutem et apostolicam benedictionem.

Quae a viris ecclesiasticis pro conservatione religionis et ordinis in Ecclesia Dei rationabiliter statuuntur, firma volumus et illibata persistere, ne, si temeritate cujuslibet fuerint vacuata, vigor disciplinae depereat et grave periculum proveniat animarum. Sane cum ab antiquo in ordine Praemonstratensi fuerit institutum ut abbates et praepositi annis singulis ad generale capitulum debeant convenire, quidam, occasione praeteriti schismatis vocati, eo venire detrectant, mandatum abbatis Praemonstratensis et apostolici culminis contemnentes. Quocirca universitati vestrae per apostolica scripta praecipiendo mandamus, quatenus, si qui vestrae jurisdictioni subjecti a memorato abbate ad capitulum evocati accedere recusaverint, nisi de majoris abbatis fuerit eis provisione remissum, aut alia rationabili et necessaria causa eos reddiderit excusatos, sententiam quam in eos propter hoc tulerit servetis et faciatis usque ad dignam satisfactionem inviolabiliter observari. Datum Laterani IV Kalendas Januarii, anno Domini 1181.
XII.  Canuto regi, Sueciae, Aegidium episcopum Arusiensem commendat.   (Laterani, Dec. 30.) [HILJEGREN  Diplomatar. Suec.,  t. I, p. 117.]
Author: Lucius III

LUCIUS episcopus, servus servorum Dei, CANUTO, illustri regi Sueciae, salutem et apostolicam benedictionem.

Ecce, juxta precum tuarum instantiam ac promissionem nostram, mittimus ad te dilectum filium nostrum Aegidium, quem confecimus episcopum Arusiensem, loco Iliani demortui, virum utique pium, prudentem et honestate conspicuum, nobisque inter alios fratres nostros, suis exigentibus meritis, specialiter charum, concesso sibi plene episcopatus officio per dioecesim Arusiensem, quae tuae nunc jurisdictioni existit, ut eradicet paganismum, exstirpet nociva, plantet Christianismum et similia salutaria, prout quaeque, secundum datam sibi a Deo prudentiam, viderit facienda et omittenda. Rogamus igitur regiam celsitudinem tuam, quatenus ipsum, imo versus nos in ipso recipias, alacriter et honorifice tractes, et a subditis tuis omnibus, praesertim insuper nominata dioecesi habitantibus, ei facias dignam honorificentiam exhiberi, ut devotio quam te ad apostolicam sedem habere confidimus, clareat in effectu, et nos ac fratres nostri, per hoc merito in tua charitate crescamus, idemque episcopus Aegidius, cujus sacratissimo officio animarum noster summus episcopus, Deus benedicat, qui per se et suos, grata sibi poterit vicissitudine despondere ad tuam dilectionem, perpetuis temporibus obligetur. Datum L . . . . III Kalend. Januar. pontificatus nostri anno secundo.
XXIII.  G. abbati Vizeliacensi et ejus successoribus usum mitrae concedit.   (Laterani, Jan. 13.) [LAUNOII Opera omnia, t. II, pars I, p. 288.]
Author: Lucius III

LUCIUS III episcopus, servus servorum Dei, dilectis filiis G. abbati, et fratribus Vizeliacensibus, salutem et apostolicam benedictionem.

Fratres nostri episcopi et cardinales nos suppliciter et devote rogarunt, ut monasterium vestrum, pro reverentia Beatae Mariae Magdalenae, cujus ibi corpus quiescit, largitionis nostrae studeremus munere decorare, ut ex hoc magis apud homines celebre fieret, et majoris venerationis in posterum haberetur. Ut igitur de largitione gratiae apostolicae sedis valeat amplius gloriari, et in majori apud homines veneratione haberi, tibi, fili abbas, tuisque successoribus usum mitrae de consueta benignitate apostolicae sedis concedimus, et ut ea in praecipuis solemnitatibus, et processionibus monasterii, in conciliis Romanorum pontificum, consessu episcoporum et mortuorum exsequiis libere uti possitis, clementius indulgemus. Datum Laterani Id. Januarii.
XXIV.  Pacem inter monachos et burgenses Trenorcienses confirmat.   (Laterani, Jan. 15.) [JUENIN,  Nouv. Hist. de Tournus,  Preuves, p. 179.]
Author: Lucius III

LUCIUS episcopus, servus servorum Dei, dilectis filiis abbati et monachis Trenorciensibus, salutem et apostolicam benedictionem.

Religiosis viris annuere et eorum justis postulationibus consensum facilem impertiri et ordo juris exigit et charitas postulat ordinata. Audivimus sane quod cum inter vos et burgenses Trenorcienses super quibusdam consuetudinibus controversia verteretur, tandem fuit quod per venerandae memoriae Lodoicum, tunc regem Francorum, amicabili compositione sopita. In scrupulum recidivae quaestionis cum emergant, tandem compositionem, sicut facta est, et ab utraque parte recepta et in ipsius regis scripto authentico plenius continetur, auctoritate apostolica confirmamus et praesentis scripti patrocinio communimus, statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani XVIII Kalendas Februarii. In plumbo, Lucius papa III.
XXVI.  Delegatis apostolicis mandat, ut inquirant de inovedientia plebani ecclesiae S. Bartholomaei, eamque si invenerint, puniant.   (Lateran., Jan. 16.) [CORNELIUS,  Eccl. Venet.,  XIV, 106.]
Author: Lucius III

LUCIUS episcopus, servus servorum Dei, venerabili fratri. . . . Forcellano episcopo, et dilecto filio. . . . priori ecclesiae S. Mariae de Charitate, salutem et apostolicam benedictionem.

Cum inter ecclesiam S. Salvatoris de Rivoalto et S. Bartholomaei gravis controversia de quibusdam parochianis haberetur, commissa fuit a delegatione Romani pontificis venerabili fratri nostro Gradensi patriarchae et bonae memoriae I., quondam basilicae XII Apostolorum presbytero cardinali, fine debito terminando, qui auditis et cognitis rationibus utriusque partis praedictas parochiales ecclesiae S. Salvatoris adjudicarunt, quam utique sententiam felicis memoriae praedecessor noster Alexander papa, sicut ex litteris ejus manifeste monstratur, auctoritate apostolica roboravit, et quosdam de presbyteris ipsius et ecclesiae, quia contra sententiam fecerant, suspendi ab officio fecit. Quia igitur J. Praemarenus post appellationem, et minus canonice dicitur administrationem praelibatae ecclesiae recepisse, et post appellationem per conductitios presbyteros praedictis parochianis divina fecit officia celebrare: ne de impunitate tantae praesumptionis valeat gloriari, et alii exemplo ejus audaciam suscipiant delinquendi, discretioni vestrae per apostolica scripta districte mandamus, quatenus rei veritatem diligentius inquiratis et, si vobis ita constiterit, praedictum J. et presbyteros conductitios, quos fecit praedictis parochianis divina officia celebrari ab officio, remoto appellationis obstaculo, suspendatis, et tandiu faciatis manere suspensos, quousque praefato priori et fratribus satisfaciant, prout canonicum fuerit, aut ad apostolicam sedem satisfacti accedant. Testes autem quos ipsi vobis duxerint nominandos, veritati testimonium reddere moneatis; quod, si hoc gratia vel timore omiserint, eos ad dicendam veritatem districtius auctoritate nostra cogatis. Data Laterani, XVII Kal. Februarii.
XXVII.  Transactionem initam inter comitem Joigniaci et abbatissam S. Juliani Antissiod. confirmat.   (Laterani, Jan. 27.) [  Gall. Christ. nov.,  XII, Instr., 138.]
Author: Lucius III

LUCIUS episcopus, servus servorum Dei, dilectis in Christo filiabus HEL. abbatissae, et sororibus S. Juliani Antissiodorensis, salutem et apostolicam benedictionem.

Ex tenore scripti authentici nobis innotuit quod, cum inter Agnetem abbatissam ejusdem monasterii vestri, et R. comitem Joigniaci, super quatuor hominibus, Gosberto videlicet, Anulpho, Rainardo et Hurico, quos abbatissa in potestate Miganiae suos constituerat servientes, controversia mota per appellationem ad sanctae recordationis Al. papae praedecessoris nostri, qui tunc erat Senonis, audientiam pervenisset, eam nobis et bonae memoriae Odoni, S. Nicolai in Carcere Tulliano diacono cardinali, terminandam commisit. Post diutinam autem et prolixam ventilationem ipsius causae, de voluntate partium, mediantibus nobis, finem per hujusmodi transactionem accepit; quod comes praedictos quatuor homines, uxores eorum et liberos imperpetuum absolutos ipsi abbatissae et monasterio vestro dimisit, ita ut in eis nullam justitiam habeat, exactionem videlicet requisitam, quandiu servientes et ministeriales monasterii praedicti exstiterint: cum vero servientes sive ministeriales esse desierint, habeant in eis sicut in propriis hominibus monasterii vestri. Confessus est etiam et protestatus ipse comes nihil habere in nemore S. Juliani, quod est in Otha, excepta gruaria. Sed quod a controversia hominum et nemoris omnino discessit, pro reverentia nostrarum precum et intuitu sororis suae quae in monasterio vestro erat, et propter abbatissam hoc egit. Quam compositionem praescriptam, ut majorem habeat firmitatem scripto nostro quaeritis confirmari. Nos vestris postulationibus annuentes eam sicut a partibus sponte recepta est et servata, auctoritate apostolica confirmamus, et praesentis scripti patrocinio communimus: statuentes ut nulli omnino hominum liceat hanc paginam nostrae confirmationis infringere, vel ei ausu temerario contradicere. Si quis autem hoc attentare praesumpserit, indignationem omnipotentis Dei ac beatorum Petri et Pauli apostolorum ejus se noverit incursurum. Datum Laterani, XII Kalendas Februarii.
XXX.  Monasterio S. Augustini Morinensi ecclesiam Qualquellensem asserit.   (Laterani, Jan. 23.) [MIRAEUS,  Opera diplomatica,  t. IV, p. 377.]
Author: Lucius III

LUCIUS episcopus, servus servorum Dei, dilectis filiis abbati et fratribus Sancti Augustini Morinensis, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato occurrentes assensu, ecclesiam de Qualquella cum decimatione segetum, allecium et aliarum rerum ad eam spectante, sicut eas juste ac sine controversia possidetis, devotioni vestrae, auctoritate apostolica confirmamus, et praesentis scripti patrocinio communimus, statuentes ut nulli omnimodo hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani X Kalendas Februarii.
XXXII.  Ad Simonem Meldensem episcopum.--Confirmat ipsius statutum de residentia eorum qui personatum obtinent in Ecclesia Meldensi.   (Laterani, Jan. 29.) [MARTEN.,  Ampl. Collect.,  I, 951.]
Author: Lucius III

LUCIUS episcopus, servus servorum Dei, venerabili fratri S. Meldensi episcopo, salutem et apostolicam benedictionem

Quae pro Ecclesiarum utilitatibus et eorum qui nolunt Ecclesiis a quibus stipendia quotidiana recipiunt deservire, malitia reprimenda rationabiliter statuuntur, firma debent et illibata persistere, et ne pravorum nequitia perturbentur, apostolico munimine roborari. Accepimus sane quod hi qui in Ecclesia tua personatum habere noscuntur, nolunt ipsi Ecclesiae in propriis personis deservire: unde eadem Ecclesia in agendis suis e personarum absentia non modicum patitur detrimentum. Qua de causa tu, venerabilis frater, canonicorum ejusdem Ecclesiae consilio et assensu rationabiliter statuisti, ut nullus qui in Ecclesia ipsa personatum amodo receperit, in chorum recipiatur, nisi de obsequio Ecclesiae in persona propria exhibendo promissionem fecerit congruentem, salva tamen tua et capituli tui licentia, sive majoris et sanioris partis, quam quidem constitutionem, sicut rationabiliter facta est, auctoritate apostolica confirmamus; statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, quarto kalendas Februarii.
XXXV.  Ecclesiae S. Mariae Eugebinae possessiones et privilegia confirmat.   (Laterani.) [UGHELLI,  Italia sacra,  I, 639.--Diploma fere est idem cum eo quod jam eisdem concesserat Alexander III papa, anno 1170, III Kal. Novembris, indict. IV; hoc unum tantum peculiare legitur:]
Author: Lucius III

Libertates insuper et immunitates a bo. mem. B. Eugubino episcopo in omnibus cum possessionibus et aliis bonis vobis ab initio concessis, et antiquas et rationabiles ecclesiae vestrae consuetudines, nec non decimationes, oblationes et mortuaria, quae ab annis quadraginta et amplius vos asseritis percepisse, sicut ea juste ac pacifice possidetis, vobis et eidem ecclesiae praesenti privilegio confirmamus. Prohibemus quoque ut infra antiquos terminos, tam majoris ecclesiae quam aliarum ecclesiarum vestri episcopatus nullus de novo aliam plebem, vel ecclesiam, aut oratorium sine consensu vestri episcopi et vestro aedificare praesumat, salvis tamen privilegiis Romanorum pontificum, etc. Si qua igitur in futurum, etc. Hanc nostrae constitutionis, etc.

Locus + sigilli. Ego Lucius, Catholicae Ecclesiae episcopus. Ego Theodinus, Portuensis et S. Rufinae episc. Ego Paulus, Praenestinae Ecclesiae episcopus. Ego Petrus, tituli S. Susannae presb. card. Ego Vivianus, tit. S. Stephani in Coelio Monte presb. card. Ego Cinthius, tituli sanctae Caeciliae presb. card. Ego Hugo tituli sancti Clementis presb. card. Ego Jacinthus, diac. card. S. Mariae in Cosmedin Ego Raynerius, diac. card. tit. S. Georgii ad Velum Aureum. Ego Gratianus, sanctorum Cosmae et Damiani diac. card. Ego Matthaeus, S. Mariae Novae diac. card. Datum Laterani per manum Alberti, S. R. E. presb. cardinalis cancel., IV Januarii, ind. XV, Incarnationis Dominicae anno 1181, Pontif. vero D. Lucii papae III, anno I.
XXXVI.  Ad I. priorem et fratres ecclesiae S. Frigdiani Lucensis.   (Laterani, Febr. 2.) [BALUZ.,  Miscell.,  ed. Mansi, IV, 597.]
Author: Lucius III

LUCIUS episcopus, servus servorum Dei, dilectis filiis I, priori, et fratribus S. Fridiani, salutem et apostolicam benedictionem.

Relatum est nobis ex parte vestra quod D. prior ecclesiae S. Martini Senensis, absque tuo, fili prior, et aliorum fratrum suorum consilio et assensu, contra etiam privilegia sedis apostolicae insolita gravamina ipsi Ecclesiae imponere pro sua temeritate praesumpserit. Quoniam igitur quae facta fuerint enormiter, apostolica debent auctoritate cassari, et culpa personae non debet in damnum Ecclesiae redundare, praesentibus litteris vobis indulgemus ut quod a praefato priore vobis inconsultis illicite factum est in manifestum detrimentum Ecclesiae, non teneamini aliquatenus observare. Data Laterani, IV Nov. Februarii.
XXXIX.  Privilegium super redemptione decimarum Osnaburgensis Ecclesiae.   (Laterani, Mart. 2.) [MOESER, Osn.  Gesch.,  IV, 102.)
Author: Lucius III

LUCIUS episcopus, servus servorum Dei, dilectis filiis capitulo Sancti Petri Osnaburgensis, salutem et apostolicam benedictionem.

Quae a nobis rationabiliter expetuntur, animo nos decet libenti concedere, et ea effectu prosequente complere. Eapropter, dilecti in Domino filii, vestris justis postulationibus annuentes, decimas ad ecclesiam ipsam spectantes quibuscunque modis poteritis de manu redimere laicorum et eas, nullius contradictione obstante, vestris usibus applicare liberam auctoritate praesentium vobis impendimus facultatem. Nulli ergo hominum liceat hanc paginam nostrae confirmationis infringere vel ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, VI Nonas Martii.
XL.  Privilegium de decimis laico non concedendis.   (Laterani, Mart. 3.) [  Ibid.,  IV, 103.]
Author: Lucius III
Date:  [ARNOLDO]

LUCIUS episcopus, servus servorum Dei, venerabili fratri , Osnaburgensi episcopo, salutem et apostolicam benedictionem.

Fraternitatis tuae discretio non ignorat, sicut pro certo credimus, quod cum decimae sine periculo nequeant a laicis possideri, non sunt eis sub occasione aliqua concedendae. Ideoque auctoritate apostolica prohibemus ne decimas, quae de manu laica sunt ereptae vel liberari poterunt in futurum, cuiquam laicorum assignes, sed in refectionem ecclesiarum et sustentationem clericorum et pauperum, sicut in canonibus est statutum, studiose convertas, ita quod ex hoc nec hominum detractionem incurras, nec indignationem divinam in supremo valeas examine formidare. Datum Laterani, V Nonas Martii. LUCIUS PAPA III.
XLI.  Privilegium de sepultura in ecclesia Osnaburgensi.   (Laterani, Mart. 3.) [  Ibid.  ]
Author: Lucius III

LUCIUS episcopus, servus servorum Dei, dilectis filiis . . . . praeposito et conventui Osnaburgensi, salutem et apostolicam benedictionem.

Si quando postulatur a nobis quod juri conveniat, et ab ecclesiastica non dissonet honestate, petentium desideriis facilem debemus impertiri consensum, eorumque vota effectu prosequente complere. Eapropter, postulationibus vestris gratum impertientes assensum, sepulturam ecclesiae vestrae liberam esse decernimus, ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia illarum ecclesiarum a quibus mortuorum corpora assumuntur. Nulli ergo omnino hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, V Nonas Martii.
XLIV.  Privilegium concessum canonicis ecclesiae Placentinae.   (Laterani, Mart. 10.) [CAMPI,  Hist. di Piacenza,  II, 366.]
Author: Lucius III

LUCIUS episcopus, servus servorum Dei, dilectis filiis . . . praeposito et canonicis ecclesiae Placentinae salutem, et apostolicam benedictionem

Dignum est et consentaneum rationi, ut singulis ecclesiis dignitates, et jura sua diligenti studio conservemus, et ne aliquorum malignitate turbentur, congruam sollicitudinem adhibere. Hac itaque ratione inducti, et vestris precibus inclinati auctoritate apostolica prohibemus, ne cui liceat infra parochias ecclesiarum vestrarum sine dioecesani episcopi et vestro assensu ecclesiam vel oratorium construere, salvis nimirum authenticis scriptis Romanae Ecclesiae. Datum Laterani, VI Idus Marti